钦定古今图书集成/理学汇编/经籍典/第190卷 > 程大昌春秋辨论 > 论晋赵盾
## 钦定古今图书集成/理学汇编/经籍典/第190卷 > 程大昌春秋辨论 > 论晋赵盾

宣二年，晋赵盾弑其君夷皋。

黄震曰：“《传》载晋灵公不君，赵盾骤谏，晋灵先使锄麑贼之麑，不忍，又饮盾酒，伏甲将攻之。盾逃而穿弑灵公。盾未出境而复位，又不讨贼，故董狐归狱于盾，而书盾弑君。” 程伊川曰：“圣人不言赵穿，何也？曰：赵穿手弑其君，人谁不知？若盾之罪，非《春秋》书之，更无人知也。” 胡康侯曰：“盾伪出境，而实与闻乎？故高贵乡公之事，抽戈者成济，倡谋者贾充，当国者司马昭也。陈泰议刑，直欲指昭，则盾为首恶明矣。” 愚按，凡皆据《传》而释《经》者也。刘侍读曰：“《左氏》叙孔子之言曰：‘惜也，越境乃免，非也。安在越境则君臣之义绝乎’？吾以为此非仲尼之言。” 胡侍郎铨曰：“盾弑逆之迹，见于不讨贼，所以正其罪，不得言为法受恶。” 叶石林曰：“《左氏》载孔子之言，称盾能为法受恶，为良大夫而许之以越境乃免，此非孔子之言也。弑君，天下之大恶，使其与闻乎？弑虽在四海之外，无所逃，安在于越境？使不与闻？虽在朝如晏子，谁敢责之？” 赵木讷曰：“弑君者赵穿，而《春秋》书曰赵盾。弑君者，穿之手而盾之心尔。裴度当国，苏佐明弑敬宗，度亦” 不讨贼，谁以罪裴度？赵盾弑君之事既白，学者胡为废《经》任传，妄以贼为贤耶？愚按：凡皆据《经》而折《传》者也。胡安定曰：“三《传》皆言赵盾不弑，今经书盾弑，若言非盾，是凭《传》也。” 欧阳公曰：“赵穿弑君，大恶也。盾不讨贼，不能为君复仇而失刑。二者轻重不较可知。” 今免首罪为善人，使无辜者受大恶，此决知其不然也。然则夷皋孰弑？曰：孔子所书是矣，赵盾弑之也。西畴崔氏曰：“《春秋》谨名分，别嫌疑。今加弑君之罪于人，不为异辞以见之，恐非圣人之意，传或失之。” 愚按：凡皆离《传》而言经者也，此大事也，故兼录，使来者考焉。